कोटा। हर रोज की तरह शनिवार को भी स्टूडेंट्स मन में फिजिक्स, मैथ्स, कैमिस्ट्री के कई सवाल लेकर कोचिंग पहुंचे, लेकिन वहां का माहौल देखकर चौंक गए। वहां क्लास तो लगी, लेकिन पढ़ाई की बजाय केवल फन था। टीचर तो थे, लेकिन न यूनिफॉर्म थी न उनका अंदाज कड़क था।
कोई टीचर पगड़ी बांधे आया था तो कोई पंजाबी लुक में नजर आ रहा था। किसी ने फॉर्मल कुर्ता पाजामे पहने थे तो कोई संगीतज्ञ के रूप में आया। बच्चे भी ये सरप्राइज देखकर अचंभित रह गए, लेकिन जैसे ही घोषणा हुई कि आज पढ़ाई नहीं बल्कि फन-डे मनाया जाएगा तो सभी मस्ती के मूड में आ गए। देश के किसी एक शहर में 1.25 लाख स्टूडेंट्स ने क्लास रूम में खुशियां मनाने का एक अनूठा कीर्तिमान रचा है।
कोचिंग स्टूडेंट्स में बढ़ रही सुसाइड की प्रवृति को रोकने के लिए कलेक्टर डाॅ . रवि कुमार सुरपुर ने कोचिंग संस्थानों को ये थीम दी थी। इसी थीम पर शनिवार को सुबह से लेकर शाम तक शहर के सभी कोचिंग संस्थानों के किसी भी बैच में पढ़ाई नहीं करवाई गई। कोचिंग स्टूडेंट्स, शिक्षक ने आर्ट ऑफ लिविंग फाउंडेशन के साथ मिलकर मेडिटेशन, गाने, हंसने, मिमिक्री, म्यूजिक, ड्राइंग, पॉप-अप और फन गेम्स की लाइव एक्टिविटी से माहौल खुशनुमा हो उठा। सांता क्लॉज, मिकी माउस और मोटू-पतलू आदि घूमते हुए स्टूडेंट्स के बीच खुशियां बांटते रहे। एक्टिविटी के बीच में चाकलेट, बिस्किट भी मिले। स्टूडेंट्स को 50 हजार से अधिक ड्राॅइंग शीट और कलर बॉक्स वितरित किए गए।
सभी बच्चों ने दिखाया टैलेंट
शनिवार की क्लास में ऐक्टिंग, म्यूजिक, आर्ट, पेंटिंग, हिमकारी, डांस और एक्टिविटी दिखाने में कोई छात्र पीछे नहीं रहा। सभी को अपनी रुचि और टैलेंट दिखाने का अवसर मिला। साइंस सेंटर के प्रभारी जीएल गर्ग ने स्टूडेंट्स से कहा कि वे यूनिक हैं, प्रतिस्पर्धा में सब्जेक्ट से प्यार करो और केवल खुद से तुलना करो।
एक दिन पहले कराई रिहर्सल
कलेक्टर ने कोचिंग संचालकों की शुक्रवार को बैठक ली। उसमें 45 मिनट की फन डे क्लास लेकर रिहर्सल करवाई गई। संस्थानों ने भी हाथों-हाथ व्यवस्थाएं की। शुक्रवार रात को शहर में 25 स्थानों पर हैप्पीनेस वाले होर्डिंग लगाए गए, जिसे देख कई नागरिक भी चकित रह गए।
कूल रहो, आगे बढ़ो
कैंपस में हैप्पीनेस बैनर पर स्टूडेंट्स ने अपनी भावनाओं का इजहार किया। छात्र संदीप सिंह ने लिखा, मम्मी-पापा की खुशी देख हमेशा खुश रहने का मन करता है। कौन कहता है हम प्रेशर में हैं। समस्तीपुर के रतन कुमार ने लिखा, एक परीक्षा में फेल होने पर आत्मविश्वास रखो, क्योंकि जीते वो हैं जो जीने की कोशिश करते हैं। राजसमंद के धवल शर्मा, हमें आज जो पॉजीटिव एनर्जी मिली है, उससे अब सफल होकर दिखाएंगे। मंडी डबलानी के राहुल ने लिखा, पढ़ाई करना टेंशन नहीं है। कूल रहो, आगे बढ़ो।
आगे क्या
अब हर कोचिंग संस्थान इस तरह की एक्टीविटी को बढ़ावा देंगे। संस्थान महीने में अथवा सप्ताह में एक बार इस तरह की हैप्पीनेस क्लास लगाएंगे। जो पढ़ाई की बजाय फन डे के रूप में होगा।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva